Morné 'groot eindstryd-troefkaart' | Netwerk24
Deur Cobus Claassen 26 Januarie 2021 16:29
Ervaring is altyd 'n groot bate.
Nog meer so in 'n eindstryd, sê Chris Rossouw, agterlynafrigter van die Bulle.
Chris Rossouw (links) en ouboet, Pieter, sak in 2001 op Nuweland op Stefan Terblanche toe in die Curriebeker-eindstryd tussen die Westelike Provinsie en die Haaie. Foto: Gallo Images
In dié opsig kan die Bulle nie beter toegerus wees as met die veteraan Morné Steyn op losskakel nie.
Rossouw sê hy onthou dat hy 'n taamlik onervare losskakel was toe die Westelike Provinsie in 2000 en 2001 die Curriebeker gewen het.
"Die druk in 'n eindstryd is anders en ervaring tel. Jy het iemand nodig wat aan stuur van die groot oomblikke is," sê Rossouw.
"Morné het al alles gesien. Destyds toe hy hier vir die Springbokke gespeel het en later in Frankryk. Ons het boonop goeie ervaring in die 9-10-12-ruggraat (Ivan van Zyl, Steyn en Cornal Hendricks)."
Rossouw sê daar is groot opgewondenheid by Loftus Versfeld voor Saterdag se Curriebeker-eindstryd teen die Haaie.
"Ons is 'n groep wat eintlik eers ses maande gelede bymekaargekom het. Dat ons in so 'n kort tydjie baie bereik het, gee ons groot bevrediging," sê hy.
"Om in 'n eindstryd te speel, is iets heel anders en die feit dat ons laas in 2009 die beker gewen het, is 'n groot bron van motivering. Ons weet hoe lank die ondersteuners al hiervoor wag."
Die einste Steyn het in 2009 – toe die Ligbloues die Cheetahs met 36-24 geklop het – 'n persoonlike bydrae van 21 punte (vier strafdoele, drie doelskoppe en 'n skepdoel) gelewer.
Morné Steyn pronk saam met Fourie du Preez nadat die Blou Bulle die Cheetahs in 2009 se Curriebeker-eindstryd verslaan het. Steyn is Saterdag weer in die Bulle se beginspan. Foto: Gallo Images
Rossouw sê die Haaie was die bestendigste plaaslike span as daar in die geheel na die 2020-seisoen gekyk word.
"Hulle was aan die begin van verlede jaar uitstekend in die Superreeks en ons weet watter rol hul agterlyn gespeel het. Daar is baie talent in hul agterlyn en hulle kan aanvallend speel en goed verdedig."
Die Haaie word nietemin as die Suid-Afrikaanse span beskou wat die meeste skop en daar word nie verwag dat die besoekers Saterdag hiervan sal afwyk nie.
Rossouw sê hoewel daar 'n "deeglike begrip van die groot geleentheid is" word dit by Loftus ook beskou as die begin van iets groter.
"Ons is vanselfsprekend opgewonde oor Saterdag en dit is waarvoor ons gewerk het, maar ons fokus ook op die proses," sê hy.
"As 'n mens dink aan waar ons was toe ons verlede jaar in Julie met 'n hele paar nuwe spelers bymekaar gekom het, is dit 'n merkwaardige paadjie."
Dit is nog nie seker of Stedman Gans, wat hom Saterdag op die nippertjie voor die halfeindstryd teen die Leeus aan die span onttrek het, beskikbaar sal wees om teen die Haaie te speel nie.